Luak

Luak adalah bahagian pentadbiran bagi kawasan yang terpengaruh dengan Adat Perpatih di Malaysia iaitu di Negeri Sembilan dan sebahagian kecil Melaka. Ia ditadbir oleh seorang ketua digelar Undang atau Penghulu. Di Negeri Sembilan terdapat dua jenis luak iaitu Luak Berundang dan Luak Tanah Mengandung. Tampin juga dianggap sebagai luak tetapi diperintah oleh Tunku Besar Tampin. Sebelum dijajah Inggeris, luak-luak ini bertaraf negeri dan mempunyai kuasa mutlak dengan Undang atau Penghulu menjadi pemimpin.

Negeri Sembilan 
Terdapat tiga jenis luak di Negeri Sembilan, iaitu:

 Luak Berundang ialah luak-luak adat yang dipimpin oleh seorang Undang. Ada empat buah luak yang dinamakan sebagai Luak Berundang iaitu luak Jelebu, luak Johol, luak Rembau dan luak Sungai Ujong. 
 Luak Tanah Mengandung dinamakan kepada luak-luak yang melingkungi wilayah diraja Negeri Sembilan iaitu Seri Menanti. Luak-luak ini bernaung di bawah Yang di-Pertuan Besar Negeri Sembilan. Pemimpin luak-luak ini bergelar Penghulu. Luak yang menganggotai Luak Tanah Mengandung ini ialah luak Gunung Pasir, luak Inas, luak Jempol, luak Terachi dan luak Ulu Muar. Luak Tanah Mengandung merupakan serambi bagi Luak Berundang, di mana menjadi tempat persinggahan Dato' Undang sebelum ke Seri Menanti menghadap Yang di-Pertuan Besar.
 Luak Tampin merupakan luak yang dipimpin oleh pembesar bergelar Tunku Besar, yang pada asalnya sebahagian daripada luak Rembau.

Melaka 
Terdapat sebuah luak berada dalam negeri Melaka era moden kini, iaitu Luak Naning. Luak ini tidak termasuk dalam wilayah Negeri Sembilan moden. Luak ini terletak di bahagian utara negeri Melaka. Sebelum dijajah Belanda dalam abad ke-17, Naning adalah salah satu anggota persekutuan Negeri Sembilan tua. Pemimpin adat luak ini ialah Penghulu Naning; namun kadangkala disebut juga Datuk Undang Naning. Gelaran bagi Penghulu Naning ialah Datuk Orang Kaya Seri Maharaja Merah dipilih dari kalangan anggota suku Biduanda.

Sebuah badan pengurus bernama Lembaga Adat Naning dibenarkan tubuh oleh Perlembagaan Negeri Melaka sebagai sebuah institusi adat. Namun, sebarang anugerah berbentuk darjah kebesaran tidak diiktiraf.

Lihat juga 

 Adat Perpatih
 Luak (Minangkabau)
 Luak Tanah Mengandung
 Tunku Besar Seri Menanti

Rujukan 

 
Pentadbiran adat di Negeri Sembilan
Adat Perpatih (Malaysia)